การเคหะแห่งชาติ จัดที่อยู่อาศัยกว่า 10,000 หน่วย สานนโยบายของรัฐ โครงการบ้านล้านหลัง
การเคหะแห่งชาติ สานนโยบายของรัฐจัดที่อยู่อาศัยราคาต่ำกว่า 1 ล้านบาท จำนวนกว่า 10,000 หน่วย ภายใต้โครงการบ้านล้านหลัง ของธนาคารอาคารสงเคราะห์ เพื่อช่วยเหลือผู้มีรายได้น้อยให้สามารถมีที่อยู่อาศัยเป็นของตัวเอง พร้อมเตรียมจองได้ภายในปลายปี 2561 

รัฐบาล มีความห่วงใยประชาชนทุกกลุ่มเป้าหมาย โดยเฉพาะกลุ่มผู้มีรายได้น้อย กลุ่มคนวัยทำงาน หรือผู้ที่กำลังเริ่มต้นสร้างครอบครัว รวมถึงกลุ่มผู้สูงอายุ จึงเร่งเห็นเรื่องการพัฒนาที่อยู่อาศัยแก่ประชาชน เพื่อให้ประชาชนมีคุณภาพชีวิตความเป็นอยู่ที่ดีขึ้น ล่าสุดคณะรัฐมนตรีเห็นชอบเมื่อวันที่ 20 พฤศจิกายนที่ผ่านมา ให้ธนาคารอาคารสงเคราะห์ จัดทำโครงการบ้านล้านหลัง ภายใต้วงเงินรวม 60,000 ล้านบาท เพื่อสนับสนุนนโยบายรัฐบาลที่ต้องการช่วยเหลือให้ประชาชนมีที่อยู่อาศัยเป็นของตัวเอง 
ซึ่งโครงการดังกล่าวทางการเคหะแห่งชาติ ได้เข้าร่วมสานนโยบายของรัฐ จัดที่อยู่อาศัยกับประชาชนในราคาย่อมเยาโดย ดร. ธัชพล กาญจนกูล ผู้ว่าการการเคหะแห่งชาติ กล่าวว่า การเคหะแห่งชาติได้เข้าร่วมโครงการที่เกี่ยวข้องกับลูกค้ารายย่อย ซึ่งขณะนี้ทางการเคหะแห่งชาติได้มีการจัดเตรียมบ้าน เพื่อรองรับโครงการบ้านล้านหลังเป็นที่เรียบร้อย จำนวนเฟสแรกกว่า 10,000 หลัง ในโครงการบ้านเอื้ออาทร เคหะชุมชน เป็นต้น มีรูปแบบบ้านเป็นอาคารชุด บ้านพร้อมที่ดิน ทั้งบ้านเดี่ยวและแฝด กระจายอยู่ทั่วประเทศ ทั้งในกรุงเทพมหานคร ปริมณฑล และต่างจังหวัด ราคาบ้านเบื้องต้นอยู่ที่ 250,000 พร้อมทั้งส่วนลดพิเศษสำหรับประชาชนที่จับจองบ้านของการเคหะแห่งชาติ จากโครงการบ้านล้านหลัง นอกจากนี้ทางการเคหะแห่งชาติยังมีการวางแผนในเฟสต่อไปตามแผน 5 ปี เตรียมบ้านไว้กว่า 100,000 หลัง

ผู้ว่าการการเคหะแห่งชาติ กล่าวเพิ่มอีกว่า โครงการบ้านล้านหลังครั้งนี้นับว่าเป็นโครงการสำหรับประชาชนผู้มีรายได้น้อย ที่ราคาบ้านไม่เกิน 1 ล้านบาท และยังมีสินเชื่อที่ราคาถูกจากธนาคารอาคารสงเคราะห์ โดยประชาชนที่มีรายได้ไม่เกิน 25,000 บาท/คน/เดือน จะได้รับสิทธิพิเศษลดอัตราดอกเบี้ยปีที่ 1-ปีที่ 5 คงที่ 3.00% ต่อปี  ถือว่าเป็นอัตราดอกเบี้ยที่ถูก
 
สำหรับประชาชนที่สนใจสามารถจองสิทธิ์สินเชื่อเพื่อเลือกซื้อทรัพย์ที่พร้อมเข้าอยู่อาศัยได้จากแคตตาล็อกในเว็บไซต์ของธนาคารอาคารสงเคราะห์ ได้ตั้งแต่วันที่ 23 พ.ย. เป็นต้นไป หลังจากเลือกบ้านเรียบร้อยแล้ว ประชาชนต้องนำรหัสของรายการทรัพย์ที่เลือกในเว็บไซต์ ไปแสดงพร้อมด้วยบัตรประชาชนตัวจริงเพื่อลงทะเบียนการจองในงาน “Kick Off โครงการบ้านล้านหลัง” ภายในเดือนธันวาคมนี้ โดยให้สิทธิ์การจอง 1 คน ต่อทรัพย์ 1 รายการ และหลังจากที่จองสำเร็จจะได้รับข้อความ SMS แจ้ง หรือเอกสารยืนยันจากธนาคาร เพื่อนำไปยืนยันสิทธิ์การยื่นพิจารณาสินเชื่อ ณ ที่ทำการสาขาของ ธอส.ทั่วประเทศ